ओलीको प्रश्न : कांग्रेसको घरबाट ल्याएको संसद् हो यो ?
प्रमुख प्रतिपक्ष कांग्रेसले सहकारीको बचत रकम हिनामिना गरेको आरोपमा उपप्रधान तथा गृहमन्त्री रवि लामिछानेमाथि संसदीय छानबिन माग गर्दै निरन्तर संसद् अवरुद्ध गरेकोमा सत्तारुढ एमालेका अध्यक्ष केपी शर्मा ओलीले आक्रोश व्यक्त गरेका छन् । 
काठमाडौँ — प्रमुख प्रतिपक्ष कांग्रेसले सहकारीको बचत रकम हिनामिना गरेको आरोपमा उपप्रधान तथा गृहमन्त्री रवि लामिछानेमाथि संसदीय छानबिन माग गर्दै निरन्तर संसद् अवरुद्ध गरेकोमा सत्तारुढ एमालेका अध्यक्ष केपी शर्मा ओलीले आक्रोश व्यक्त गरेका छन् । पार्टी संसदीय दलको बुधबारको बैठकमा अध्यक्ष ओलीले सांसदहरूले आफ्ना धारणा राख्न पाउनुपर्ने बताएका हुन् । कांग्रेसले अवरोध गर्दैमा संसद्का कामकारबाही ठप्प हुन नहुने ओलीको भनाइ थियो । संसद्का कामकारबाही तत्काल सञ्चालन हुनुपर्ने ओलीको भनाइ छ । 'मर्यादित संसदीय अभ्यासका लागि हामी सर्मपित छौँ, हामी लड्छौँ । हामी चुप लागेर बसेका छौँ भनेर हाम्रो बोली छैन भन्ने कांग्रेसले नबुझे हुन्छ । संसद् अविलम्ब भोलिबाट सुचारु हुनुपर्दछ । देश र जनताको, माननीय सांसदहरूले देशको लागि अहिले चिन्तित हुनुपर्ने बेलामा सांसदहरूको, संसद्को यो समय कांग्रेसको लहडबाजीमा बर्बाद गरिनु हुँदैन,' ओलीले भने, 'कांग्रेसको कुण्ठा, आक्रोश ? सरकार खुस्कियो होला त अनि रविलाई चिथोर्ने ? रविको कमी कमजोरी छ भने निकाय छन् नि कारबाही गर्ने । कसैले केही कारबाही थालेको छैन आफैँ सबकुछ गर्ने कांग्रेस ? जसको बारेमा जे पनि बोल्दिने । कांग्रेसको आग्रहपूर्ण, द्धेषपूर्ण, कुण्ठाग्रस्त सनकका पछाडि कुनै समिति बनाइरहनु जरुरी छैन । संसद् रोक्नुपर्ने आवश्यकता पनि छैन । कांग्रेसले रोकेर अब मान्ने कुरा पनि हुँदैन । कांग्रेसको घरबाट ल्याएको संसद् हो यो ? उसलाई जसो मन लाग्छ त्यसै गर्ने ।'कांग्रेसले संसद् अवरुद्ध गर्दै जाने र अरु सांसदहरूलाई बोल्न नपाउने अवस्थाको अन्त्य बिहीबारको बैठकबाट सुरु हुने ओलीले बताए । कांग्रेसले संसद्मा बलजफ्ती गरेको ओलीको भनाइ छ । संसद्मा रवि लामिछानेलाई बोल्न दिनुपर्ने ‌ओलीले बताए । 'आरोपित गरिएको व्यक्ति बोल्न र सफाइ दिन पाउनुपर्छ । पहिलो कुरा नै त्यहीँ हो । बोल्न पाउनुपर्छ । अब अर्को दिनबाट हामी पनि बोल्न खोज्छौँ । कांग्रेस बोल्न पाउने, हामी बोल्न नपाउने ? कांग्रेस बोल्दा हामी सुन्नुपर्ने, हामी बोल्दा कांग्रेस कराउने । कहाँ हुन्छ त्यो ? कांग्रेसलाई बोल्न दिइँदैन अब । पहिले रवि लामिछानेले बोल्न पाउनुपर्छ । होइन भने हामी बोल्छौँ,' ओलीले भने ।ओलीले कांग्रेसका महामन्त्री गगन थापाले सभामुखमाथि अशिष्ट ढंगले प्रस्तुत भएर उदण्डता देखाएको पनि आरोप लगाए । सभामुखले बोल्न समय दिँदा तपाईंको निगाहाको समय चाहिँदैन भन्ने अभिव्यक्तिले उदण्डता प्रदर्शन भएको ओलीको भनाइ थियो । कांग्रेसले एकदलीय, एकाधिकारवादी र तानाशाही चलाउन खोजेको हो ? भन्ने प्रश्न उनले गरेका छन् ।